FI Euroopan unionin virallinen lehti L 175/31

AKT–EY-MINISTERINEUVOSTON PÄÄTÖS N:o 1/2007,

tehty 25 päivänä toukokuuta 2007,

yhdeksännen Euroopan kehitysrahaston (EKR) pitkän aikavälin kehityksen määrärahojen osittaisesta kohdentamisesta yhdeksännen EKR:n alueellisen yhteistyön ja yhdentymisen määrärahoihin AKT-valtioiden keskinäisessä yhteistyössä käytettäväksi

(2007/460/EY)

AKT–EY-MINISTERINEUVOSTO, joka

ottaa huomioon Afrikan, Karibian ja Tyynenmeren valtioiden, jäljempänä ’AKT-valtiot’, ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen (1), sellaisena kuin se on tarkistettuna mainitun AKT–EY-kumppanuussopimuksen muuttamisesta tehdyllä Luxemburgissa 25 päivänä kesäkuuta 2005 allekirjoitetulla sopimuksella (2), ja erityisesti sen liitteessä I olevan 8 kohdan,

sekä katsoo seuraavaa:

(1) Sen jälkeen, kun AKT–EY-kumppanuussopimuksen liitteessä IV olevien 5 ja 11 artiklan mukaisesti tehdyt yhdeksännen EKR:n lopputarkistukset on saatu päätökseen, varojen kohdentamista olisi tarkistettava senhetkisten tarpeiden ja suoriutumisen perusteella.

(2) Alueellisen yhteistyön ja yhdentymisen tukemiseen osoitetut varat ja niihin ennen vuoden 2007 loppua siirrettävät, odotettavissa olevat määrärahavapautukset eivät riitä kattamaan uusia tarpeita parantaa AKT-valtioiden keskinäisten toimien vaikutuksia.

(3) FLEXin rahoittamiseen vuosina 2006 ja 2007 (soveltamisvuodet 2005 ja 2006) tarkoitetun AKT-valtioiden keskinäisen järjestelyn luomiseen olisi kohdennettava lisävaroja; näin voidaan varmistaa vähimmäistuki maille, jotka kärsivät vientitulojen epävakaudesta aiheutuvista haittavaikutuksista, riippumatta niiden kansallisten B-määrärahojen jäljellä olevista sitomattomista määristä.

(4) Kansallisten B-määrärahojen jäljellä olevat sitomattomat määrät eivät välttämättä kata ennakoitavissa olevia tarpeita; ne olisi siirrettävä AKT-valtioiden keskinäisen yhteistyön määrärahoihin tämän päätöksen tekopäivänä ja niillä olisi perustettava viisi alueellista B määrärahaa, joista rahoitetaan jatkossa humanitaarista ja hätäapua kullakin viidellä alueella alueellisen solidaarisuuden pohjalta, sekä AKT-valtioiden keskinäinen varaus AKT–EY-kumppanuussopimuksen 72 artiklan 3 kohdan a ja b alakohdassa tarkoitetun hätäavun rahoittamiseen sellaisissa poikkeusolosuhteissa, joissa vastaavaa apua ei voida rahoittaa yhteisön talousarviosta.

(5) Itäiselle ja eteläiselle Afrikalle sekä Intian valtameren alueelle tarkoitetuista alueellisista B määrärahoista vähennetään 20 miljoonan euron määrä korvaukseksi Sudanille osoitettujen B-määrärahojen tilapäisestä, pitkän aikavälin kehityksen määrärahoilla katetusta korotuksesta; Tyynenmeren aluetta varten ei luoda alueellista B-määrärahaa, koska valtaosa B-määrärahojen jäljellä olevista määristä on jo käytetty alueelliseen ohjelmaan, jolla lievitetään luonnonkatastrofien vaikutuksia.

(6) Afrikan rauhanrahaston täydentämiseen olisi osoitettava lisävaroja vuoden 2007 kuluessa.

(7) AKT-valtioiden sihteeristön juoksevien kulujen rahoittamiseen olisi kohdennettava lisävaroja vuotta 2008 varten, kunnes kymmenes EKR tulee voimaan.

(8) Myös AKT-valtioiden keskinäisen teknisen yhteistyön rahoitusvälineen, jota käytetään pääasiassa teknisen avun tarpeiden rahoittamiseen varsinkin hankevalmistelussa, vahvistamiseen olisi kohdennettava lisävaroja.

(9) HI-viruksen ja aidsin sekä tuberkuloosin ja malarian torjuntaa varten perustetulle maailmanlaajuiselle rahastolle pyydetään lisärahoitusta.

(10) AKT–EY-neuvostossa todettiin 2 päivänä kesäkuuta 2006, että Karibian alueen tieto- ja oppimisverkostolle (Caribbean Knowledge and Learning Network) olisi tarpeen myöntää lisämäärärahoja valmiuksien kehittämistä ja institutionaalista tukea varten.

(11) AKT-valtioiden kesken ilmenevien uusien ja ennakoimattomien tarpeiden kattamiseksi 31 päivään joulukuuta 2007 ulottuvalla jaksolla, muun muassa mahdollisia luonnonkatastrofien jälkeisiä jälleenrakennustarpeita varten Tyynenmeren alueella, on perustettava pieni vararahasto, josta voidaan sitoa varoja ennen vuoden 2007 päättymistä ja jota ei voida kattaa ennakoimattomiin tarpeisiin tarkoitetuilla alueellisilla B-määrärahoilla. Vararahastolla on myös vastattava mahdollisiin siirtymävaiheen lisätarpeisiin vuonna 2008.

(12) Yhdeksännen EKR:n varoja, myöskään ennakoitavissa olevia vapautuvia määrärahoja, ei voida enää sitoa 31 päivän joulukuuta 2007 jälkeen, ja onkin sovittava järjestelystä, jolla käytettävissä olevat määrät voidaan sitoa ennen kyseistä päivämäärää tuloksellisella ja tehokkaalla tavalla, joka tukee AKT–EY-kumppanuussopimuksen yleisiä tavoitteita,

ON PÄÄTTÄNYT SEURAAVAA:

1 artikla

Alueellisen yhteistyön ja yhdentymisen määrärahoista AKT-valtioiden keskinäiseen yhteistyöhön osoitettavien varojen täydentäminen

1. Kaikki pitkän aikavälin kehityksen määrärahojen 31 päivänä maaliskuuta 2007 käytettävissä olevat varat, joita on tarkistettu lopputarkistusten yhteydessä tehtyjen päätösten mukaisesti ja joita ei ole viety kirjanpitoon kyseiseen päivämäärään mennessä, siirretään alueellisen yhteistyön ja yhdentymisen määrärahoihin AKT-valtioiden keskinäisessä yhteistyössä käytettäviksi, lukuun ottamatta yritystoiminnan kehittämiskeskuksen (YKK) ja maatalouden ja maaseudun yhteistyön teknisen keskuksen (CTA) vuoden 2008 talousarvioiden tukemiseen tarkoitettuja varoja (32 miljoonaa euroa), ns. riskialttiisiin ohjelmiin tarkoitettuja varoja maissa, joita koskeva strategia-asiakirja on allekirjoitettu (72,4 miljoonaa euroa 1.3.2007), poliittisiin painopisteisiin tarkoitettuja varoja maissa, joita koskevaa strategia-asiakirjaa ei ole allekirjoitettu (30,2 miljoonaa euroa 1.3.2007), sekä Somalian erityisavustusohjelmaan varattuja varoja (36,1 miljoonaa euroa).

2. Kaikki 1 kohdassa tarkoitetut, YKK:n ja CTA:n vuoden 2008 talousarvioiden tukemiseen, ns. riskialttiiden ohjelmien rahoittamiseen maissa, joita koskeva strategia-asiakirja on allekirjoitettu, ja poliittisten painopisteiden rahoittamiseen maissa, joita koskevaa strategia-asiakirjaa ei ole allekirjoitettu, osoitetut varat, joita ei ole sidottu 31 päivään lokakuuta 2007 mennessä, siirretään alueellisen yhteistyön ja yhdentymisen määrärahoihin AKT-valtioiden keskinäisessä yhteistyössä käytettäviksi.

3. Kaikki yhdeksännestä EKR:stä ja aiemmista EKR:istä vapautuvat määrärahat, jotka on merkitty komission kirjanpitojärjestelmään 1 huhtikuuta ja 31 joulukuuta 2007 välisenä aikana ja jotka ovat osa pitkän aikavälin kehityksen määrärahoja, siirretään alueellisen yhteistyön ja yhdentymisen määrärahoihin AKT-valtioiden keskinäisessä yhteistyössä käytettäviksi.

4. Kaikki kansallisista maaohjelmista jäävät varat, jotka saadaan pitkän aikavälin kehityksen määrärahojen puitteissa käyttöön 1 päivänä elokuuta 2007 ja 31 päivänä joulukuuta 2007 välisenä aikana, siirretään alueellisen yhteistyön ja yhdentymisen määrärahoihin AKT-valtioiden keskinäisessä yhteistyössä käytettäviksi.

2 artikla

AKT-valtioiden keskinäiseen yhteistyöhön tarkoitettujen varojen kohdentaminen

1. AKT-valtioiden keskinäiseen yhteistyöhön tarkoitetut varat käytetään seuraaviin tarkoituksiin:

a) luodaan: i) yksi kaikille AKT-valtioille avoin AKT-valtioiden keskinäinen varaus AKT–EY-kumppanuussopimuksen 72 artiklan 3 kohdan a ja b alakohdassa tarkoitetun hätäavun rahoittamiseen poikkeusolosuhteissa, joissa vastaavaa apua ei voida rahoittaa yhteisön talousarviosta. Tämä 26 741 326 euron määrä muodostetaan ottamalla 15 prosenttia ii alakohdassa tarkoitettuihin alueisiin kuuluvien maiden B-määrärahojen sitomattomista määristä, jotka ovat jäljellä lopputarkistusten johdosta tehtävien uudelleenkohdentamista koskevien päätösten tullessa voimaan, ii) viisi alueellista B-määrärahaa (17 511 615 euroa eteläisen Afrikan alueelle, 48 920 391 euroa itäiselle ja eteläiselle Afrikalle ja Intian valtamerelle, 31 945 340 euroa Länsi-Afrikan alueelle, 16 139 355 euroa Keski-Afrikan alueelle ja 35 422 478 euroa Karibian alueelle), jotka muodostetaan ottamalla 85 prosenttia kyseisiin alueisiin kuuluvien maiden B-määrärahojen sitomattomista määristä, jotka ovat jäljellä lopputarkistusten johdosta tehtävien uudelleenkohdentamista koskevien päätösten tullessa voimaan, alueellisia B-määrärahoja käytetään AKT–EY-kumppanuussopimuksen liitteessä IV olevan 3 artiklan 2 kohdan b alakohdan mukaisesti kansainvälisesti sovittujen velkahelpotusaloitteiden maksuosuuksiin sekä AKT–EY-kumppanuussopimuksen 72 ja 73 artiklan mukaisesti humanitaariseen ja hätäapuun alueellisen solidaarisuuden pohjalta poikkeusolosuhteissa, joissa vastaavaa apua ei voida rahoittaa yhteisön talousarviosta;

b) perustetaan AKT-valtioiden keskinäinen 50 miljoonan euron FLEX-ohjelma vuodeksi 2006 (soveltamisvuosi 2005) vähimmäistuen varmistamiseksi maille, jotka kärsivät vientitulojen epävakaudesta aiheutuvista haittavaikutuksista, riippumatta niiden kansallisten B-määrärahojen sitomattomista määristä, jotka ovat jäljellä ennen lopputarkistusten johdosta tehtävien uudelleenkohdentamista koskevien päätösten voimaantuloa;

c) täydennetään EKR:stä myönnettävänä lisärahoituksena Afrikan rauhanrahastoa enintään 100 miljoonaan euroon rahaston vajeen kattamiseksi ennen kymmenennen EKR:n voimaantuloa; lisärahoitus on tarkoitettu rauhan tukemiseen, koulutukseen ja valmiuksien kehittämiseen. Siitä 45 miljoonaa euroa otetaan käytettävissä olevista AKT-valtioiden keskinäisen yhteistyön varoista ennen niiden 1 artiklassa tarkoitettua täydentämistä ja 35 miljoonaa euroa kyseisen täydennyksen jälkeen, ja enintään 20 miljoonan euron lisämäärä voidaan rahoittaa h ja i alakohdassa tarkoitettujen vararahastojen sitomattomilla varoilla tai AKT-valtioiden keskinäisen yhteistyön määrärahoihin 1 artiklan 3 ja 4 kohdan mukaisesti siirretyillä vapautetuilla määrärahoilla, jotka ylittävät alkuperäiset arviot;

d) täydennetään AKT-valtioiden sihteeristölle annettavaa institutionaalista tukea 5,5 miljoonalla eurolla sihteeristön juoksevien kulujen kattamiseen vuonna 2008 ennen kymmenennen EKR:n voimaantuloa;

e) myönnetään 2,5 miljoonaa euroa lisärahoitusta AKT-valtioiden keskinäisen teknisen yhteistyön rahoitusvälineelle;

f) tehdään neljän miljoonan euron kiireellinen määrärahasiirto karjaruton hävittämisohjelmalle Afrikassa (PACE);

g) myönnetään lisäksi 5 miljoonaa euroa Karibian alueen tieto- ja oppimisverkoston (Caribbean Knowledge and Learning Network, CKLN) erityisrahastolle valmiuksien kehittämistä ja institutionaalista tukea varten;

h) luodaan 10 miljoonan euron alueellinen vararahasto täydentämään eteläisen Afrikan alueellista maaohjelmaa siltä varalta, että Mosambikiin suunnitellun Milange–Mocuba-tien kunnostusohjelman ennakkoarviointi valmistuu ja ohjelma läpäisee EKR:n komitean hallintomenettelyn ennen elokuun 1 päivää elokuuta 2007. Jos ennakkoarviointi ei valmistu ajoissa, vararahaston varat siirretään AKT-valtioiden keskinäisen yhteistyön määrärahoihin;

i) luodaan AKT-valtioiden keskinäinen 15 miljoonan euron vararahasto sellaisten uusien ja ennakoimattomien tarpeiden kattamiseen, joita ei voida rahoittaa alueellisista B-määrärahoista, muun muassa luonnonkatastrofien jälkeisiin jälleenrakennusohjelmiin Tyynenmeren alueella, ja mahdollisiin ensisijaisiin siirtymävaiheen lisätarpeisiin vuonna 2008;

j) perustetaan ATK-valtioiden keskinäinen FLEX-ohjelma, jonka alustaviksi määrärahoiksi vuodeksi 2007 (soveltamisvuosi 2006) vahvistetaan 35 miljoonaa euroa ja jolla halutaan varmistaa vähimmäistuki maille, jotka kärsivät vientitulojen epävakaudesta aiheutuvista haittavaikutuksista, sen jälkeen, kun B-määrärahat on alueellistettu humanitaariseen ja hätäapuun 1 kohdan a alakohdan mukaisesti; ohjelmaa voitaisiin täydentää 15 miljoonalla eurolla h ja i alakohdassa tarkoitettujen vararahastojen sitomattomilla varoilla tai AKT-valtioiden keskinäisen yhteistyön määrärahoihin 1 artiklan 3 ja 4 kohdan mukaisesti siirretyillä vapautetuilla määrärahoilla, jotka ylittävät alkuperäiset arviot ja tarpeet täydentää Afrikan rauhanrahaston rahoitusosuutta 20 miljoonalla eurolla c alakohdan mukaisesti;

k) täydennetään HI-viruksen ja aidsin sekä tuberkuloosin ja malarian torjuntaa varten perustetulle maailmanlaajuiselle rahastolle annettavaa tukea 38 miljoonalla eurolla.

2. Jos AKT-valtioiden keskinäiseen yhteistyöhön osoitetut määrärahat eivät riitä kattamaan kaikkia havaittuja tarpeita, 1 kohdan j alakohdassa tarkoitetun ohjelman määrärahoja vähennetään vastaavassa suhteessa. Jos varoja puuttuu j alakohdassa mainittua summaa suurempi määrä, 1 kohdan i alakohdassa tarkoitetun vararahaston varoja vähennetään vastaavassa suhteessa. Jos varoja puuttuu tämänkin jälkeen, 1 kohdan c alakohdassa mainittua määrää vähennetään.

3. Jos AKT-valtioiden keskinäiseen yhteistyöhön osoitetut määrärahat ylittävät alkuperäiset arviot tai jos 1 kohdan c, d, e, g ja/tai i alakohdan mukaisesti korvamerkittyjä varoja käytetään suunniteltua vähemmän, 1 kohdan c ja j alakohdassa tarkoitetuille ohjelmille asetetun enimmäismäärän ylittävät varat käytetään mikäli mahdollista CKLN:n erityisrahaston täydentämiseen 5 miljoonan euron lisärahoituksella ja tämän jälkeen, jos ylimääräisiä varoja on vielä käytettävissä, EU–AKT-infrastruktuurirahaston täydentämiseen ennakkosuorituksena kymmenennen EKR:n määrärahoista.

3 artikla

Tukihakemus

AKT–EY-kumppanuussopimuksen liitteessä IV olevan 13 artiklan 2 kohdan mukaisesti AKT–EY-ministerineuvosto kehottaa komissiota rahoittamaan 2 artiklassa tarkoitetut toimet.

4 artikla

Voimaantulo

Tämä päätös tulee voimaan päivänä, jona se tehdään.

Tehty Brysselissä 25 päivänä toukokuuta 2007. AKT–EY-ministerineuvoston puolesta Puheenjohtaja Mohlabi K. TSEKOA

(1) EYVL L 317, 15.12.2000, s. 3.

(2) EUVL L 209, 11.8.2005, s. 27. Sopimusta sovelletaan väliaikaisesti päätöksen N:o 5/2005 nojalla (EUVL L 287, 28.10.2005, s. 1).